Krijumčar ljudi (31) kombijem se zaletio u policijsku blokadu postavljenu na naplatnim kućicama Lučko. Potjera je krenula u ponedjeljak nekoliko minuta prije ponoći na autocesti A1 kod odmorišta Janjče.

Policajci su pokušavali zaustaviti vozilo, no vozač se oglušio i povećao brzinu te je nastavio bježati u smjeru Zagreba. Pritom je nekoliko puta pokušao izgurati policijske automobile. Krijumčar je bio uporan i nije se zaustavljao pa je policija odlučila postaviti blokadu na naplatnim kućicama Lučko. Tamo je vozač Citroen Jumpera prvo probio rampu pa se punom brzinom zabio u policijska vozila nakon čega nije mogao nastaviti vožnju.

Policija ga je svladala upotrebom tjelesne snage i uhitila ga. Tada su ustanovili da je riječ državljaninu Srbije.

Vaš preglednik ne omogućava pregled ovog sadržaja.

– Pregledom tovarnog prostora Jumpera, policijski službenici pronašli su 33 osobe, najvjerojatnije nezakonite migrante, koji nisu ozlijeđeni. Dovedeni su u službene prostorije na kriminalističko istraživanje kako bi se utvrdio njihov identitet i status njihova boravka u Republici Hrvatskoj.

Vozaču Jumpera liječnička pomoć pružena je u KBC-u Zagreb, gdje je utvrđeno da je tijekom probijanja blokade teško ozlijeđen. Nad njim će se provesti kriminalističko istraživanje zbog sumnje u počinjenje kaznenog djela „Protuzakonito ulaženje, kretanje i boravak u Republici Hrvatskoj ili drugoj članici EU ili potpisnici Schengenskog sporazuma“.

U potjeri su sudjelovali policijski službenici posebne operativne skupine Ravnateljstva policije, Mobilne jedinice prometne policije, Mobilne jedinice za provedbu nadzora državne granice, Policijske uprave karlovačke i Policijske uprave zagrebačke. Nitko od njih nije ozlijeđen, a prilikom probijanja blokade na Lučkom, oštećena su dva policijska vozila – objavila je policija.